b'\n_START_ARTICLE_\nAfidna\n_START_SECTION_\nMaantiede\n_START_PARAGRAPH_\nAfidnan kaupunki sijaitsi Attikan pohjoisosassa Dekeleian ja Rhamnuksen kaupunkien ja demosten v\xc3\xa4lisell\xc3\xa4 alueella. Afidna koostui oikeastaan useasta kaupungista tai kyl\xc3\xa4st\xc3\xa4, jotka olivat Eunostidai, Klopidai, Perrhidai, Petalidai, Thyrgonidai ja Titakidai. Nykyisin Afidnan akropolis eli linnavuori tunnetaan Kotr\xc3\xb3nin kukkulana, ja se sijaitsee l\xc3\xa4hell\xc3\xa4 nykyisi\xc3\xa4 Af\xc3\xaddnesta ja Kapandr\xc3\xadtia, l\xc3\xa4nteen Marath\xc3\xb3naksen tekoj\xc3\xa4rvest\xc3\xa4.\n_START_SECTION_\nHistoria\n_START_PARAGRAPH_\nAfidna oli asutettu viimeist\xc3\xa4\xc3\xa4n keskihelladisella kaudella, jolta ajalta paikalta on l\xc3\xb6ydetty hautoja, ja se on ollut alueen merkitt\xc3\xa4v\xc3\xa4 linnoitettu keskus my\xc3\xb6h\xc3\xa4ishelladisella eli mykenel\xc3\xa4isell\xc3\xa4 kaudella._NEWLINE_Perinteen mukaan Afidna oli yksi Kekropsin ajan Attikan kahdestatoista vanhasta kaupungista (polis) tai kyl\xc3\xa4st\xc3\xa4 (k\xc5\x8dm\xc4\x93), jotka Theseus myytin mukaan yhdisti (synoikismos) Ateenaksi. My\xc3\xb6s paikan nimi liittyy Theseukseen, sill\xc3\xa4 sit\xc3\xa4 pidettiin kreikkalaisessa mytologiassa paikkana, johon t\xc3\xa4m\xc3\xa4 j\xc3\xa4tti sieppaamansa Helenan yst\xc3\xa4v\xc3\xa4ns\xc3\xa4 Afidnoksen huomaan. Kun Dioskuurit hy\xc3\xb6kk\xc3\xa4siv\xc3\xa4t Attikaan sisartaan etsiess\xc3\xa4\xc3\xa4n, Dekeleian asukkaat osoittivat n\xc3\xa4ille tien Afidnaan, jonka j\xc3\xa4lkeen Dioskuurit valtasivat ja tuhosivat kaupungin._NEWLINE_Afidnan demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuper\xc3\xa4inen fyle eli \xe2\x80\x9dheimo\xe2\x80\x9d oli Aiantis ja sill\xc3\xa4 oli 16 edustajaa Ateenan bulessa eli neuvostossa. My\xc3\xb6hemmin hellenistisell\xc3\xa4 ja roomalaisella kaudella demoksissa tapahtui muutoksia, ja niiden seurauksena demos kuului vuodesta 224/223 eaa. Ptolemais-fyleen ja vuodesta 124/125 jaa. Hadrianis-fyleen._NEWLINE_Peloponnesolaissodan aikana vuonna 412 eaa. spartalaiset valtasivat Afidnan, mik\xc3\xa4 johti Ateenan ruokahuollon ongelmiin. Ainakin 300-luvulla eaa. kaupunki oli linnoitettu. Afidna oli Attikan toiseksi suurin demos Akharnain j\xc3\xa4lkeen, mik\xc3\xa4 n\xc3\xa4kyy my\xc3\xb6s sen bule-edustajien m\xc3\xa4\xc3\xa4r\xc3\xa4ss\xc3\xa4, ja sen v\xc3\xa4kiluvuksi on arvioitu suurimmillaan noin 4\xc2\xa0800 henke\xc3\xa4. Demoksen kansalaisesta k\xc3\xa4ytettiin demonyymi\xc3\xa4 Afidnaios (\xe1\xbc\x88\xcf\x86\xce\xb9\xce\xb4\xce\xbd\xce\xb1\xe1\xbf\x96\xce\xbf\xcf\x82)._NEWLINE_Afidnan arkeologisia kaivauksia on suorittanut Ruotsin Ateenan-instituutti.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nAfidnan paikan eli Kotr\xc3\xb3nin kukkulan koko on noin 125 x 40 metri\xc3\xa4, ja sill\xc3\xa4 on linnoitetun kaupungin raunioita. Paikan l\xc3\xa4hell\xc3\xa4 on nykyisin El\xc3\xa4v\xc3\xa4ksitekev\xc3\xa4n l\xc3\xa4hteen (Zood\xc3\xb3chos Pig\xc3\xad) kappeli. Helladisen kauden hautoja on montaa eri tyyppi\xc3\xa4, ja niist\xc3\xa4 on l\xc3\xb6ydetty muun muassa minyalaista keramiikkaa sek\xc3\xa4 pronssi-, kulta- ja hopeaesineit\xc3\xa4.'